b'\n_START_ARTICLE_\nVu\xc5\xa1u\n_START_PARAGRAPH_\nVu\xc5\xa1u (kitajsko: poenostavljeno - \xe6\xad\xa6\xe6\x9c\xaf; tradicionalno - \xe6\xad\xa6\xe8\xa1\x93, pinjin: w\xc7\x94sh\xc3\xb9) je izraz, ki ima danes dva pomena. Najprej na splo\xc5\xa1no ozna\xc4\x8duje kitajske borilne ve\xc5\xa1\xc4\x8dine v vseh njihovih oblikah. Pomeni pa tudi moderno obliko kitajskih borilnih ve\xc5\xa1\xc4\x8din kot tekmovalnega \xc5\xa1porta. V primerjavi z izrazom kung fu je pomensko bolj primeren, a je zaradi prevladujo\xc4\x8de uporabe prvega s strani tujcev, predvsem zahodnjakov, redkej\xc5\xa1i in manj znan._NEWLINE_\xc2\xbbVu\xc5\xa1u\xc2\xab pomeni \xc2\xbbborilna ve\xc5\xa1\xc4\x8dina\xc2\xab in se ga je na kitajskem uporabljalo tako za oznako doma\xc4\x8dih kot tujih borilnih ve\xc5\xa1\xc4\x8din. V dolo\xc4\x8deni meri je v taki uporabi \xc5\xa1e danes, a ima v domovini, zaradi zgodovinskih razlogov, lahko pogostej\xc5\xa1i pomen v smislu oznake za dolo\xc4\x8deno obliko tekmovalnega \xc5\xa1porta._NEWLINE_Tradicionalne kitajske borilne ve\xc5\xa1\xc4\x8dine so bile namre\xc4\x8d po osnovanju Ljudske republike Kitajske, s strani komunisti\xc4\x8dne oblasti videne kot neurejen ostanek preteklosti, vir elitizma in potencialen vir nevarnosti, tako fizi\xc4\x8dnih kot kulturno-politi\xc4\x8dnih. Z namenom poenotenja vseh ve\xc5\xa1\xc4\x8din v eno samo, skupno in odprto vsem dr\xc5\xbeavljanom, hkrati pa regulacije potencialnih nevarnosti s strani dr\xc5\xbeave, je bil osnovan\xc2\xa0\xc2\xbbVu\xc5\xa1u\xc2\xab, standardiziran kola\xc5\xbe mnogih tradicionalnih ve\xc5\xa1\xc4\x8din, a sedaj oblikovan kot nacionalni tekmovalni \xc5\xa1port pod krovno dr\xc5\xbeavno organizacijo. Hkrati so bile ostale, tradicionalne borilne ve\xc5\xa1\xc4\x8dine, tradicionalni\xc2\xa0\xc2\xbbvu\xc5\xa1uji\xc2\xab, podvr\xc5\xbeeni represiji v mnogih oblikah, \xc5\xa1e posebej mo\xc4\x8dno med burnim obdobjem Kulturne revolucije. Po smrti Maa Zedonga je represija postopoma izginila, ve\xc5\xa1\xc4\x8dine, ki so jo prestale, so po\xc4\x8dasi obnovile svoje delovanje, \xc5\xa1portni vu\xc5\xa1u pa je postal dodatna oblika kitajskih borilnih ve\xc5\xa1\xc4\x8din in se uspe\xc5\xa1no raz\xc5\xa1iril po svetu.'